Source: https://pado.blog.sme.sk/c/253190/Nelegalne-skladky-odpadov-vzor-podnetu.html
Timestamp: 2017-11-22 05:34:52+00:00

Document:
Nelegálne skládky odpadov – vzor podnetu - Rudolf Pado (blog.sme.sk)
Nelegálne skládky odpadov – vzor podnetu
Autor: Rudolf Pado | 23.1.2011 o 12:00 | Karma článku: 9,33 | Prečítané: 3448x
Máte vo Vašom katastrálnom území nelegálne skládky odpadov? Zmapujte ich a podajte podnet na miestne príslušný obvodný úrad životného prostredia. Ako na to? Je to veľmi jednoduché.
Obvodný úrad životného prostredia ........
VEC: Podnet na porušenie ustanovení zákona NR SR č. 223/2001 Z. z. o odpadoch v znení neskorších predpisov
Týmto podávam podnet na porušenie zákona NR SR č. 223/2001 Z. z. o odpadoch v znení neskorších predpisov na nasledovných lokalitách:
(opis lokalít, napr. k. ú. Horných Všivaviec - 4 lokality, k. ú. Hnusného - 2 lokality ... - každá lokalita bude podrobne opísaná v prílohách)
Ide o porušenie ustanovení § 18 ods. 1 ) a 2), § 19 ods. 1) a 2) a § 39 ods. 2) a 5) zákona NR SR č. 223/2001 Z . z. o odpadoch.
Žiadam preto Obvodný úrad životného prostredia v .............. (napr. Liptovský Mikuláš), aby vo veci porušenia zákona NR SR č. 223/2001 Z. z. začal konať podľa postupu upravenom v § 18 ods. 7) až 10).
Taktiež žiadam, aby predmetné nelegálne skládky odpadov boli odstránené (materiál odvezený na legálnu skládku odpadov resp. odovzdaný na zhodnotenie) a na daných lokalitách boli učinené také opatrenia, aby sa situácia neopakovala.
Dovoľujeme si upozorniť na fakt, že vytváranie nelegálnych skládok odpadov je v rozpore s ustanoveniami zákona NR SR č. 220/2004 Z. z. o ochrane a využívaní poľnohospodárskej pôdy, nakoľko zákon č. 220/2004 Z. z. prikazuje vlastníkovi (nájomcovi, správcovi) „ ...zabezpečiť využívanie poľnohospodárskej pôdy tak, aby nebola ohrozená ekologická stabilita územia a bola zachovaná funkčná spätosť prírodných procesov v krajinnom prostredí. Každý, kto má podozrenie, že môže dôjsť k poškodeniu poľnohospodárskej pôdy rizikovými látkami, alebo zistí poškodenie poľnohospodárskej pôdy rizikovými látkami, je povinný túto skutočnosť ohlásiť“.
Nelegálne skládky odpadov situované v blízkosti vodného toku resp. vodného zdroja sú v rozpore so zákonom NR SR č. 364/2004 Z. z. o vodách.
Spaľovanie suchého lístia, drobných konárikov a ostatného odpadu zo záhrad a domácnosti, je zakázané. Tento zákaz upravujú tieto zákony: zákon NR SR č. 223/2001 Z. z. o odpadoch v znení neskorších predpisov, zákon NR SR č. 314/2001 Z. z. o ochrane pred požiarmi v znení neskorších predpisov, zákon č. 40/1964 Zb. (občiansky zákonník) v znení neskorších predpisov. V zmysle zákona o odpadoch je zakázané zneškodňovať (spaľovať, skládkovať) odpad inde ako v zariadeniach na to určených, tzn. v spaľovniach alebo na skládkach odpadov. Od 1. januára 2006 podľa § 18 ods. 3) písm. m) špeciálne platí zákaz zneškodňovať odpad zo záhrad, parkov, cintorínov, verejnej zelene a pod. Tento „zelený“ odpad je možné iba zhodnocovať napr. kompostovaním.
(meno a priezvisko, podpis)
Ku každej jednej objavenej skládke uveďte:
- Okres (názov okresu v ktorom sa skládka nachádza):
- Kataster obce (názov obce v ktorej extraviláne sa skládka nachádza):
- Veľkosť skládky (odhad objemu odpadov v m3 alebo plochy s uloženým odpadom, napr. 5 x 2 m):
- Druh uloženého materiálu (napr. komunálne odpady, drobný stavebný odpad, nebezpečné odpady – napr. batérie z automobilov):
- Sú na skládke viditeľné stopy po spaľovaní odpadov (ÁNO, NIE):
- Nachádzajú sa na skládke invázne druhy rastlín (v zmysle zákona o ochrane prírody a krajiny a vyhlášky MŽP SR, ak ich dokážete rozoznať):
- Geografická identifikácia lokality (presný opis kde sa skládka nachádza, aby ju bolo možné nájsť, veľmi dôležité):
- Ďalšie identifikačné znaky (ak máte vedomosť o tom, kto skládku vytvoril, ak sú na skládke dokumenty identifikujúce pôvodcu odpadov a pod.):
- Dátum zistenia skládky:
- Kontakt na Vás (tel., e – mail, môžete žiadať utajenie Vašej totožnosti):
- Fotografia skládky (zo strednej vzdialenosti, ktorá dokumentuje celkovú situáciu v okolí skládky)
Váš podnet bude pozostávať z nasledovných dokumentov:
- samotného podnetu,
- príloh (samostatný opis každej jednej nelegálnej skládky odpadov, ak bude skládok napr. 10, tak bude priložených 10 opisov).
A čo musí nasledovať?
Obvodný úrad životného prostredia musí začať konať podľa:
- Postupu upravenom v § 18 ods. 7) a ž 10) zákona NR SR č. 223/2001 Z. z. o odpadoch.
- V súlade s dokumentom Ministerstva životného prostredia SR „Usmernenie ako postupovať pri nájdení nedovolene uloženého odpadu (tzv. opustený odpad“) (http://www.minzp.sk/oblasti/odpady-obaly/odborno-metodicke-usmernenia).
- V zmysle zákona č. 71/1967 Zb. o správnom konaní.

References: § 18
 § 19
 § 39
 § 18
 § 18
 § 18